Document ID: /roh_data/filtered/fineweb-2-filterrobots_roh.jsonl.gz/34752

L’ultima emna avant las vacanzas da sport mida la scola da Zizers sin scola a distanza. La raschun sajan stads divers cas da corona en pliras classas, rapporta il portal da novitads «GR heute». Anc avant in'emna saja la scola ida or da quai ch'il virus mutà pertutgia be ina classa a Zizers. Entant sajan però uffants e giuvenils en diversas classas vegnids testads positiv sin Covid-19.
Cun la midada sin instrucziun a distanza vulan las autoritads impedir, ch’il virus sa derasia anc pli ferm. Suenter las vacanzas da sport vul Zizers puspè midar sin instrucziun cun preschientscha en classa.